Officielt: Apple inviterer til lancering af nye iPhone-versioner

Apples pressemaskine er nu i højeste gear, for lige om lidt skal de lancere deres nye serie iPhone modeller. Og det bliver formentlig en af de største lanceringer fra Apple nogensinde, når de den 12 september slår dørene op til eventet.

Steve Jobs Theater

iNPUT har i dag modtaget en invitation til eventet, der ligesom sidste år vil finde sted i Steve Jobs Theater i Apples nye hovedkvarter i Cupertino, Californien. Dørene går op kl. 09.00 lokal tid – og selve “showet” starter kl. 10 – kl. 19.00 herhjemme.

Det forventes at Apple lancerer hele tre nye iPhone-modeller og et redesignet Apple Watch, men der som nævnt i artiklen der er linke til ovenfor, ualmindeligt mange produkter på vej, så det er ganske muligt at der kommer endnu flere nyheder med på scenen.

Apples invitationer indeholder ofte “hints” om indholdet. Denne gang er overskriften “Gather round” og illustrationen er Apple Park-cirklen. Om guldfarven er en indikation på at iPhone X i år kommer i en guldudgave, vides ikke, men vi tror ikke på, at cirklen indikerer et rundt Apple Watch … selv om det er stærkt ønsket af halvdelen af redaktionen herinde.

iNPUT er som sagt til stede under lanceringen – som det eneste danske medie – og vi planlægger et større arrangement. Hold øje med inputmag.dk for yderligere info, som eventet nærmer sig.

Officielt: Apple inviterer til lancering af nye iPhone-versioner